作者:王奕
標題:摸魚兒
內容:問梅花、幾人邀詠，平生見外騷楚。相思一夜羅浮遠，姑射仙姿何處。情未吐。□□□、雄蜂雌蝶空相遇。歲年孰與。嘆皓首相看，冰心獨抱，謾作廣平賦。黃昏暮。半點酸辛誰訴。壽陽眉恨妖嫵。南來北使無明眼，細認杏花真譜。私自語。道訊息、孤根還有春風主。啟明未舉。聽畫角吹殘，馬頭搖夢，人已山陽路。